Broj: 711-I-1996-P-177/21-04-11

Zagreb, 21. listopada 2021.g.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavak 1. podstavka podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), ), **na zahtjev Siniše Bakse**, za davanjem mišljenja Povjerenstva, na 146. sjednici, održanoj dana 21. listopada 2021.g. daje sljedeće:

**OČITOVANJE**

1. **Nema zapreke, u smislu odredbi ZSSI-a, da trgovačko društvo u vlasništvu podnositelja, čija je supruga članica Općinskog vijeća, stupi u poslovni odnos s Općinom u vezi pripreme projekata financiranih kroz EU i nacionalne Fondove, ako su ispunjeni svi ostali zakonski uvjeti za sklapanje navedenog ugovora.**
2. **Sukladno članku 3. ZSSI-a, članovi predstavničkih tijela jedinica lokalne i područne (regionalne) samouprave nisu dužnosnici u smislu odredbi ZSSI-a te se na iste ne primjenjuju odredbe navedenog Zakona.**

Obrazloženje

Dana 2. kolovoza 2021.g. podnositelj Siniša Baksa podnio je dopis koji je zaprimljen pod poslovnim brojem 711-U-4171-P-177/21-01- te se povodom istog vodi predmet broj P-177/21.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U predmetnom zahtjevu podnositelj navodi da je vlasnik tvrtke kojoj je primarna djelatnost 70.22 Savjetovanje u vezi s poslovanjem i upravljanjem prema NKD-2007. Tvrtka se bavi pripremom i provedbom projekata financiranih kroz EU i nacionalne fondove, pripremom investicijskih studija za banke, educiranjem ciljnih skupina i slično. Podnositeljeva supruga je članica Općinskog vijeća, zaposlena je na fakultetu i nema nikakvu ulogu u njegovoj tvrtki. Podnositelj traži mišljenje Povjerenstva postoji li sukob interesa u prethodno navedenoj situaciji ako tvrtka bude odabrana od strane Načelnika za pripremu projekata Općine, zatim postoji li sukob interesa u prethodno navedenoj situaciji ako tvrtka bude odabrana od strane Općinskog vijeća za pripremu projekata Općine, odnosno u kojim situacijama postoji i u kojima ne postoji sukob interesa na temelju prethodnih činjenica.

Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a u predmetnoj situaciji, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 3. ZSSI-a propisano je tko se smatra dužnosnikom u smislu navedenog Zakona i na koje osobe se navedeni Zakon primjenjuje. Time je ujedno određen i krug osoba na koje se navedeni zakon primjenjuje, odnosno djelokrug samog Povjerenstva.

Uvidom u Registar dužnosnika, koji ustrojava i vodi Povjerenstvo, utvrđeno je da podnositelj nije dužnosnik niti obnašatelj dužnosti u smislu odredbe članka 3. ZSSI-a, stoga Povjerenstvo utvrđuje kako nema zapreke, u smislu odredbi ZSSI-a, da trgovačko društvo u vlasništvu podnositelja, čija je supruga članica Općinskog vijeća, stupi u poslovni odnos s Općinom u vezi pripreme projekata financiranih kroz EU i nacionalne Fondove, ako su ispunjeni svi ostali zakonski uvjeti za sklapanje navedenog ugovora.

S obzirom na okolnost da je supruga podnositelja članica Općinskog vijeća Povjerenstvo napominje kako je odredbama članka 3. ZSSI-a propisano da članovi predstavničkih tijela jedinica lokalne i područne (regionalne) samouprave nisu dužnosnici u smislu navedenog Zakona pa se odredbe ZSSI-a na njih ne primjenjuju, niti njihovo postupanje suprotno odredbama ZSSI-a može predstavljati povod za postupak u kojem bi Povjerenstvo utvrđivalo postojanje povrede toga Zakona.

Obveze, zabrane i ograničenja, koja obvezuju obnašatelje javnih dužnosti članova predstavničkih tijela jedinica lokalne i područne (regionalne) samouprave, propisane su odredbama Zakona o lokalnim izborima („Narodne novine“, broj 144/12. i 121/16.) i Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13.,137/15. i 123/17.). Za tumačenje i nadzor nad provedbom odredaba navedenih zakona nadležno je Ministarstvo pravosuđa i uprave te se podnositelj upućuje da se sa predmetnim upitom obrati navedenom Ministarstvu.

Međutim, imajući u vidu da su članovi predstavničkih tijela jedinica lokalne samouprave izabrani od strane građana na mandatno razdoblje od četiri godine, kao i ovlasti tog tijela u donošenju općih akata i proračuna navedenih jedinica, obnašanje dužnosti člana Općinskog vijeća smatra se obnašanjem druge javne dužnosti izvan kruga dužnosti propisanih u članku 3. ZSSI-a. Povjerenstvo stoga smatra da bi bilo uputno da se članovi predstavničkih tijela jedinica lokalne samouprave, u konkretnom slučaju supruga podnositelja, u izvršavanju svojih zakonom propisanih ovlasti, a posebice u konkretnoj situaciji ukoliko bi se našla u prilici odlučivati u odnosu na trgovačko društvo supruga, pridržava načela obnašanja javnih dužnosti, pa tako i pravila čija je svrha sprječavanje sukoba interesa, neovisno o tome što ih na to ne obvezuju izričite zakonske odredbe ZSSI-a, te da u obnašanju javne dužnosti vode računa da privatni interes ne stavljaju iznad javnog interesa.

Upućuje se također podnositelj da se u vezi predmetne situacije obrati antikorupcijskom povjerenstvu jedinice područne (regionalne) samouprave.

Slijedom navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana